## Odluka Ustavnog suda Republike Hrvatske broj:U-IIIA-833/2005 od 7. veljače 2008.

### NN 31/2008 (14.3.2008.), Odluka Ustavnog suda Republike Hrvatske broj:U-IIIA-833/2005 od 7. veljače 2008.

# USTAVNI SUD REPUBLIKE HRVATSKE

**1025**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Agata Račan, predsjednica Vijeća, te suci Marko
Babić, Snježana Bagić, Mario Kos, Davor Krapac i Ivan Matija, članovi Vijeća,
odlučujući o ustavnoj tužbi koju su podnijeli S. i V. Z., oboje iz Z., na
sjednici održanoj 7. veljače 2008. godine, jednoglasno je donio

## ODLUKU

I. Ustavna tužba se usvaja.
II. Općinski građanski sud u Zagrebu dužan je donijeti odluku u predmetu koji se
vodi pred tim sudom pod brojem: PP-68/99 u najkraćem mogućem roku, ali ne duljem
od šest (6) mjeseci, računajući od prvog idućeg dana od nastavka postupka.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst),
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine« broj 41/01. – pročišćeni tekst) i
to:
– S. Z. iz Z., K. 63, u iznosu od 14.000,00 kuna i
– V. Z. iz Z., K. 63, u iznosu od 14.000,00 kuna.
IV. Naknade iz točke III. izreke ove odluke bit će isplaćene iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine« broj 99/99., 29/02. i 49/02. – pročišćeni tekst, u daljnjem
tekstu: Ustavni zakon) podnositelji su 22. veljače 2005. podnijeli ustavnu tužbu
smatrajući da im je nerazumno dugim trajanjem parničnog postupka koji se vodi
pred Općinskim građanskim sudom u Zagrebu povrijeđeno ustavno pravo zajamčeno
člankom 29. stavkom 1. Ustava Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Podnositelji su 17. veljače 1998. podnijeli tužbu Općinskom sudu u Zagrebu
protiv tuženika, I. i I. M., radi smetanja posjeda i izdavanja privremene mjere.
Ročište zakazano za 19. ožujka 1998. odgođeno je radi nedolaska podnositelja
(dostava poziva nije iskazana).
Na ročištu 7. svibnja 1998. tuženici su dali odgovor na tužbu.
Rješenjem od 3. lipnja 1998. određeno je provođenje očevida na licu mjesta.
Dana 30. lipnja 1998. proveden je očevid.
Podneskom od 2. srpnja 1998. podnositelji su predložili provođenje dokaza
saslušanjem stranaka.
Podneskom od 13. studenoga 1998. tuženici su zatražili odgodu ročišta zakazanog
za 16. studenoga 1998.
Na ročištu 16. studenoga 1998. sud je saslušao podnositelje.
Nakon održanog ročišta 23. veljače 1999. zaključena je glavna rasprava.
Rješenjem suda od 20. srpnja 1999. ponovno je otvorena glavna rasprava radi
provođenja dokaznog postupka.
Podneskom od 22. listopada 1999. podnositelji su se očitovali na rješenje suda
od 20. srpnja 1999. te su predložili da se postupak nastavi na temelju stanja
spisa.
Na ročištu održanom 11. studenoga 1999. podnositelji su ponovno predložili
nastavak postupka.
Rješenjem suda od 18. studenoga 1999. određen je prekid postupka budući da je
pred Upravnim sudom Republike Hrvatski u tijeku postupak u svezi s izdavanjem
lokacijske dozvole za gradnju sporne nekretnine, koji se vodi pod brojem: Us-3651/1999.
Podneskom od 2. listopada 2002. podnositelji su predložili nastavak postupak,
jer je Upravni sud Republike Hrvatske donio presudu broj: Us-3651/1999-8 od 3.
srpnja 2002., kojom je poništio rješenje nadležnog upravnog tijela.
Ustavna tužba podnijeta je 22. veljače 2005.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Postupak radi smetanja posjeda započeo je 17. veljače 1998. godine pred
Općinskim građanskim sudom u Zagrebu.
Ustavna tužba podnijeta je 22. veljače 2005. godine, a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno sedam (7) godina i pet (5) dana.

4.2. POSTUPANJE NADLEŽNOG SUDA

Postupak se cijelo vrijeme vodio pred Općinskim građanskim sudom u Zagrebu. Pred
tim sudom održana su četiri ročišta, proveden je očevid na licu mjesta te je
donijeto rješenje o prekidu postupka, što je bila i zadnja pravno relevantna
radnja poduzeta od strane suda. Međutim, to što sud za vrijeme prekida ne može
poduzimati radnje u postupku ne opravdava činjenicu da je postupak u prekidu od
1999. godine, dakle, do sada više od osam godina.
Slijedom navedenog, razvidno je da u konkretnom slučaju nije udovoljeno zahtjevu
suđenja u razumnom roku.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Ocjena je Ustavnog suda da podnositelji ustavne tužbe nisu pridonijeli duljini
trajanja parničnog postupka.

4.4. SLOŽENOST SUDSKOG PREDMETA

U konkretnom slučaju ne radi se o osobito složenoj sudskoj stvari.

4.5. UTJECAJ PREKIDA POSTUPKA PO SILI ZAKONA
NA DULJINU SUDSKOG POSTUPKA

Prema članku 117. stavku 3. Ustava Republike Hrvatske, sudovi sude na temelju
Ustava i zakona.
Člankom 213. stavkom 1. Zakona o parničnom postupku (»Narodne novine« broj
53/91., 91/92., 112/99., 88/01. i 117/03., u daljnjem tekstu: ZPP) propisano je:
*Sud će prekid postupka odrediti i ako je odlučio da sam ne rješava o prethodnom
pitanju (članak 12.).*U konkretnom slučaju Općinski građanski sud u Zagrebu je rješenjem od 18.
studenoga 1999. godine odredio prekid postupka jer se pred Upravnim sudom
Republike Hrvatske vodi spor u svezi izdavanja lokacijske dozvole za gradnju
sporne nekretnine.
Člankom 215. stavkom 4. ZPP-a propisano je:
*Ako je sud prekinuo postupak iz razloga navedenih u članku 213. ovog Zakona,
postupak će se nastaviti kad se pravomoćno završi postupak pred sudom ili drugim
nadležnim tijelom ili kad sud ustanovi da više ne postoje razlozi da se čeka na
njegov završetak.*Prema odredbi članka 214. stavka 2. ZPP-a za trajanja prekida postupka sud ne
može poduzimati nikakve radnje u postupku. Stoga je nadležni sud, odnosno
Općinski građanski sud u Zagrebu onemogućen tijekom prekida poduzimati radnje
usmjerene na rješavanje podnesenog tužbenog zahtjeva i odlučiti o tom zahtjevu.

OCJENA USTAVNOG SUDA

5. Ustavni sud utvrđuje da je postupak u pravno relevantnom razdoblju bio u
prekidu u trajanju od pet godina, tri mjeseca i četiri dana, te da je još uvijek
u prekidu. Usprkos tome, a imajući u vidu ukupno trajanje postupka, sve navedene
činjenice i okolnosti, poglavito da se u konkretnom slučaju radi o pravu na
posjedovnu zaštitu, koji je postupak žurne prirode, Ustavni sud ocjenjuje da je
povrijeđeno ustavno pravo podnositelja da zakonom ustanovljeni neovisni i
nepristrani sud u razumnom roku odluči o njihovim pravima i obvezama, koje je
zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknada zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog građanskog suda u Zagrebu dužan je dostaviti Ustavnom
sudu pisanu obavijest o datumima donošenja i otpreme odluke najkasnije osam (8)
dana od dana njene otpreme, a najkasnije osam (8) dana od isteka roka određenog
u točkama II. i III. izreke ove odluke. Ovaj nalog temelji se na članku 31.
stavcima 4. i 5. Ustavnog zakona.

Broj: U-IIIA-833/2005
Zagreb, 7. veljače 2008.

USTAVNI SUD REPUBLIKE HRVATSKE
Predsjednica Vijeća
**Agata Račan**, v. r.

Odluka, NN 31/2008-1025
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)